**GHIDUL APLICANTULUI**

**Apel de proiecte de asistență financiară nerambursabilă destinat susținerii Clusterelor**

 **Implementat în cadrul Programului EU4MOLDOVA: REGIUNI-CHEIE**

**CAHUL și UNGHENI**

**TERMEN LIMITĂ PENTRU DEPUNEREA PROPUNERILOR:**

**17 martie, 2023 ora 17:00 (ora Republicii Moldova)**

Programul „EU4Moldova: regiuni-cheie” (2019-2024) susține dezvoltarea social-economică inteligentă, ecologică, incluzivă și durabilă în regiunile Cahul și Ungheni, pentru a asigura cetățenilor o calitate mai bună a vieții. Programul are un buget total de 23 mln. EURO, este finanțat de Uniunea Europeană și implementat de Programul Națiunilor Unite pentru Dezvoltare (PNUD) și Fondul Națiunilor Unite pentru Copii (UNICEF).

**1. Introducere. Scopul Programului**

**Obiectivul general** al Programului EU4Moldova: Regiuni cheie rezidă în consolidarea coeziunii economice, teritoriale și sociale în Republica Moldova prin facilitarea dezvoltării locale socio-economice inteligente, verzi, incluzive, durabile și integrate și îmbunătățirea standardelor de trai ale cetățenilor în regiunile cheie: Cahul și Ungheni. Întru realizarea acestui scop major, Programul EU4Moldova: Regiuni cheie vizează, pe lângă alte obiective, abordarea decalajului urban-rural și disparitățile regionale, stimularea creșterii economice, crearea locurilor de muncă pentru bărbați, femei și tineri în regiunile-cheie și îmbunătățirea atractivității regiunilor-cheie pentru investitori și antreprenori prin dezvoltarea clusterelor din regiune.

Dezvoltarea clusterelor se axează pe atragerea, apariției de noi afaceri și prosperarea companiilor existente. Programul EU4Moldova: Regiuni cheie își propune drept scop să susțină și să îmbunătățească afacerile, să stimuleze companiile existente pentru cooperare sub formă de cluster, cât și crearea de noi posibilități de investire în regiune. Atenție specială se va acorda proiectelor care vor aborda necesitățile sociale și vor îmbunătăți mediul economic local. Inițiativele se vor axa și pe stimularea utilizării eficiente a resurselor prin trecerea la o economie curată și circulară, restabilirea biodiversității și reducerea poluării.

În contextul scopului și obiectivelor enunțate anterior, este lansat **Program de asistență financiară nerambursabilă pentru clustere din regiunile cheie.** De asistență financiară vor beneficia clusterele existente, prin intermediul instituției / entității de management. Va fi acordat sprijin financiar pentru accelerarea și dezvoltarea clusterelor existente din zonele urbane și rurale, în special a celor conduse sau care au un impact pozitiv asupra femeilor și tinerilor și un grad sporit de inovare și digitalizare a activităților și un impact pozitiv asupra mediului.

Scopul proiectului de asistență financiară nerambursabilă pentru reprezentanții clusterelor din regiunile cheie Cahul și Ungheni este de a promova și sprijini spiritul de cooperare în rândul companiilor din zonele urbane şi rurale, prin susținerea implementării ideilor inovative și creării noilor locuri de muncă.

**2. Eligibilitatea finanțării**

**Proiectul de asistență financiară nerambursabilă prevede următoarele:**

Propunerile, ce urmează să fie prezentate în cadrul acestui apel, trebuie să includă activități, ce vor fi realizate în decurs de 12 luni de la data atribuirii acordului de grant.

Până la 2 entități din fiecare regiune vor beneficia de asistență financiară care nu va depăși 100 000 EUR per proiect;

Finanțarea va fi oferită în mai multe tranșe instituției / entității de management a clusterului (cu statut de persoană juridică), înregistrată la autoritățile competente din Republica Moldova.

Vor fi prezentate documentele în baza cărora este organizată buna funcționare a clusterului (acord de cooperare / memorandum de înțelegere, etc.)

**Notă:** Contribuția proprie (doar monetară) - minim 10% din valoarea totală a proiectului, însă să nu depășească suma asistenței financiare solicitate .

Pondera contribuției proprii va fi calculată după următoarea formulă: contribuția proprie (doar monetară) / (asistența financiară solicitată + contribuția proprie)\*100%,

**Exemplu:** Clusterul își propune implementarea unui proiect de 110 000 EUR, asistența financiară solicitată constituie 100 000 EUR, contribuția candidatului 11 000 EUR, cota contribuției 11 000/110 000\*100%=10%.

**Criteriile de eligibilitate ale aplicațiilor**

* Propunerea este depusă de o Organizație necomercială înregistrată și activează în unul din raioanele Cahul sau Ungheni;
* Experiență de minim 5 ani a echipei de management în administrarea și implementarea proiectelor similare din sectorul la care se aplică, confirmată prin CV-urile a cel puțin 2 persoane responsabile de realizarea propunerii de proiect;
* Solicitantul a depus o singură propunere de proiect;
* Propunerea de proiect prevede contribuția obligatorie monetară - cel puțin 10% din valoarea totală a proiectului;
* Clusterul asigură masa critică de concentrare geografică și include parteneri din domeniile public, privat (minim 6 companii private membre), cercetare (minim 1) și asociativ (minim 1);
* La data aplicării nu sunt înregistrate restanțe față de bugetul public național;
* Nu se află în proces de lichidare, litigii sau conflicte nerezolvate (inclusiv între membri);

**Costuri eligibile**

* Costuri necesare și utilizate pentru a atinge obiectivele proiectului și rezultatele așteptate ale acestuia;
* Costurile au legătură cu obiectul Acordului de finanțare și sunt incluse în bugetul proiectului;
* Sunt angajate și plătite în perioada de implementare a proiectului, adică costul a fost facturat, plătit și bunurile livrate sau lucrările și serviciile prestate;
* Costurile sunt identificabile, măsurabile și verificabile, în special prin înregistrarea în registrele contabile ale solicitantului și determinate în conformitate cu standardele contabile aplicabile și principiile contabile generale;
* Respectă cerințele legislației contabile-fiscale;
* Se încadrează în următoarele categorii de cheltuieli eligibile:
	+ cheltuieli salariale;
	+ retribuții și contribuții sociale conform prevederilor legale în vigoare;
	+ cheltuieli pentru achiziția de imobilizări corporale (altele decât terenuri și imobile),
	+ obiecte de inventar, echipamente, materiale de construcție (conform obiectivului proiectului);
	+ cheltuieli pentru servicii ce țin de implementarea planului strategic.

**Costuri neeligibile**

* Costuri aferente achiziționării terenurilor sau imobilelor (construcții);
* Costuri pentru ceremonii, petreceri, sărbători, băuturi alcoolice, tutun și droguri;
* Plata datoriilor, amenzilor, penalităților, cheltuieli de judecată, arbitraj și plăți aferente creditelor;
* **Este interzisă** procurarea bunurilor în baza regulamentelor PNUD, inclusiv produse de lux, produse utilizate (utilizate/second-hand), jocuri de noroc, produse militare și cu impact negativ asupra mediului ambiant, mărfuri agricole (e.g. puieți, semințe, plante, etc.), autovehicule inclusiv motociclete, produse farmaceutice, îngrășăminte, echipament medical, echipament uzat (utilizat/second-hand);
* Orice achiziții sau activități care deja au fost implementate înainte de participarea în acest concurs sau activități finanțate de alți donatori;
* Este interzisă dubla finanțare;
* Achiziții sau activități care nu sunt necesare pentru realizarea scopurilor asistenței financiare nerambursabile;
* Pierderi la schimb valutar;
* Cheltuieli de amortizare;
* Cheltuieli pentru taxe vamale și serviciilor de brokeraj;
* Impozite, taxe inclusiv TVA;
* Costuri de leasing;
* Plăți efectuate în numerar.

**Cerințe pentru elaborarea bugetului**

* Bugetul trebuie să fie realist, eficient din punctul de vedere al costurilor propuse și să corespundă activităților din cererea de finanțare;
* Este elaborat în format Excel în corespundere cu formularul propus de Program;
* Bugetul proiectului va fi structurat pe 3 capitole: cheltuieli directe planificate (cheltuieli care sunt asociate direct implementării măsurilor propuse), cheltuieli administrative (cheltuieli de personal, cheltuieli pentru managementul activității, cheltuieli legate de funcționarea sediului, alte cheltuieli care pot fi atribuite dezvoltării instituționale a Clusterului), cheltuieli pentru prestări servicii (cheltuieli care sunt asociate măsurilor pentru realizarea cu succes a proiectului, cheltuieli de promovare, cheltuieli de marketing, cheltuieli de instruire, cheltuieli menite să susțină și dezvolte investițiile directe);
* Cheltuielile administrative (inclusiv cele salariale) nu vor depăși 10% din valoarea totală a bugetului proiectului;
* Cheltuielile pentru prestări servicii (promovare, marketing și instruire) nu vor depăși 10% din valoarea totală a bugetului;
* Cheltuielile pentru achiziționarea activelor pe termen lung (utilaje și echipament) vor constitui minim 80% din valoarea totală a bugetului;
* Suportul financiar solicitat din partea Programului nu va depăși valoarea maximă de 100 000 EUR;
* Bugetul se elaborează în Euro, conform formularului de buget prezentat în Anexa 2;
* Costurile în buget vor fi reflectate luând în considerație scutirea de TVA cu drept de deducere;
* Perioada maximă de implementare a proiectului și valorificare a resurselor financiare este de 12 luni (de la data semnării acordului de finanțare);
* Cofinanțarea nu va depăși valoarea grantului;
1. **Setul de documente necesare**
* Anexa 1 - Cererea de aplicare;
* Anexa 2 - Formular Buget;
* Anexa 3 - Formular Declarație lipsa datorii;
* Anexa 4 – Planul de Afaceri cu toate anexele se elaborează pentru perioada de 5 (cinci) ani, iar proiectul de investiție și planul de procurări trebuie să fie realizat în primul an;
* Copia buletinului de identitate al conducătorului entității de management;
* Certificatul de înregistrare al instituției / entității de management a clusterului;
* Extras din Registrul de Stat al persoanelor juridice;
* Statutul și actul de constituire cu lista membrilor;
* Acord de colaborare/memorandum de înțelegere sau alte documente confirmative ce dovedesc faptul că întreprinderile colaborează sub formă de cluster și asigură masa critică de concentrare geografică și include parteneri din domeniile public, privat, cercetare și asociativ;
* Decizia adunării generale a membrilor clusterului de confirmare a aprobării participării la Apelul de proiecte de asistență financiară nerambursabilă destinat susținerii clusterelor și prioritățile de finanțare selectate și modalitatea de utilizare în comun a bunurilor achiziționate;
* Raport financiar pentru ultimul an de gestiune al entității de management (după caz);
* Declarația fiscală a entității de management pentru anul 2021 (după caz);
* Minim 3 oferte de la furnizori diferiți în cazul în care planul de dezvoltare prevede procurarea utilajului / echipamentului;
* CV-urile echipei entității de management;
* Documente tehnice de proiect și alte materiale relevante aplicației;

La etapa de semnare a contractelor de acordare a suportului financiar, beneficiarii selectați vor fi obligați să prezinte un Certificat privind lipsa sau existența restanțelor fața de bugetul local și de stat cu o vechime de cel mult 1 (una) lună (în original).

Dosarele incomplete nu vor fi admise pentru participare în cadrul Proiectului.

Clauza de confidențialitate: toate informațiile colectate de Program vor fi utilizate în exclusivitate pentru a determina viabilitatea ideii de intervenție și nu va fi utilizată, diseminată sau împărtășită cu persoane sau organizații terțe.

**4. Criteriile de evaluare a dosarelor depuse**

Evaluarea și selectarea solicitanților câștigători se va efectua de către Comisia de selectare în baza dosarului depus, ținând cont de următoarele criterii:

* Fezabilitatea aplicației;
* Contribuția proprie și capacitatea de co-finanțare;
* Gradul de inovare a proiectului pentru regiune;
* Impactul de mediu (Propunerile trebuie să conțină idei inovative care susțin în mod efectiv dezvoltarea „verde” cu un nivel scăzut de emisii de carbon, să includă elemente de economie circulară, producând în același timp beneficii tangibile de reducere a emisiilor de gaze cu efect de seră).

Sunt încurajate inițiativele și proiectele care vor face parte sau au tangență cu lanțurile valorice identificate în cadrul Foilor de parcurs pentru dezvoltarea economică a regiunilor Cahul și respectiv Ungheni.

Pentru regiunea Cahul Foaia de Parcurs identifică 4 lanțuri valorice: creșterea și prelucrarea strugurilor de masă[[1]](#footnote-2), turism și oieritul;

Detalii <https://eu4cahul.md/foaia-de-parcurs-pentru-dezvoltarea-economica-a-regiunii-cahul/>

Pentru regiunea Ungheni Foaie de Parcurs propune 4 lanțuri valorice: turism, căpșuni, mobilă și covoare.

Detalii <https://eu4ungheni.md/foaia-de-parcurs-pentru-dezvoltarea-economica-a-regiunii-ungheni/>

**5. Recepționarea şi înregistrarea cererii, a setului de documente pentru participare la Program.**

Urmați instrucțiunile de mai jos pentru a aplica la apelul de proiecte pentru Program asistență financiară nerambursabilă:

* Îndepliniți toate documentele solicitate în punctul 3 al acestui ghid. Cererile și setul de documente pentru participare la Program vor fi scanate și expediate electronic. Sunt acceptate doar aplicațiile electronice, adresate la ambele adrese de e-mail de mai jos.
* Dosarele vor fi acceptate din ziua în care va fi lansat Apelul pe ambele adrese de e-mail indicate mai jos și nu mai târziu de termenul limită indicat;
* Este necesar să indicați în Subiectul/Tema scrisorii (mesajului): Concurs Clustere, pentru regiunile cheie Cahul sau Ungheni;
* Indicați în textul mesajului de aplicare Denumirea clusterului și a entității de management, Numele și Prenumele solicitantului;

**Adresa electronică pentru depunerea dosarelor:** **simion.berzoi@undp.org**

Termenul limită de depunere a dosarelor (cererea de aplicare și setul de documente) este **17 Martie 2023, ora 17:00** (ora Republicii Moldova). Dosarele depuse după termenul limită indicat, nu vor fi admise pentru participare în cadrul Programului de asistență financiară nerambursabilă.

După ce trimiteți dosarul veți primi o scrisoare electronică, e-mail, despre recepționarea dosarului, unde va fi indicat numărul de înregistrare aplicat setului depus. Este în responsabilitatea Aplicantului de a se asigura că dosarul cu documentele transmise a fost recepționat de către Programul EU4Moldova: Regiuni cheie. În cazul în care nu primiți un mesaj de confirmare cu numărul de înregistrare în Apel în decurs de 2 zile lucrătoare de la transmitere, vă îndemnăm să-l contactați pe Simion Berzoi **simion.berzoi@undp.org**

**6. Examinarea cererii solicitantului şi a setului de documente pentru participare la apelul de proiecte**

Procesul de examinare a cererii – aplicantului şi a documentelor se desfășoară în următoarele etape:

**Etapa 1: Verificarea criteriilor de eligibilitate**

Se examinează corespunderea criteriilor stipulate în punctul 2 al prezentului Ghid și gradul de completare a dosarului. Doar dosarele aprobate în Etapa 1 vor fi acceptate pentru examinare în etapa 2.

**Etapa 2: Evaluarea tehnică a aplicației**

Aplicația urmează să fie elaborată pentru o durată de minim 5 (cinci) ani și conform standardelor prezentate în cadrul instruirilor tematice organizate de către Program. Scopul examinării este de a determina fezabilitatea aplicației și corespunderea acesteia cu criteriile indicate în punctul 4. Pentru clarificarea detaliilor din aplicație poate fi organizată o sesiune de clarificare și prezentare a acestora de către Programul EU4Moldova: Regiuni cheie.

**7. Selectarea beneficiarilor de asistență financiară nerambursabilă**

Decizia de selectare a dosarelor (aplicației) câștigătoare va fi luată de către membrii Comisiei de selectare a proiectelor, în baza punctajului maxim obținut conform criteriilor stabilite de prezentul Ghid.

Lista câștigătorilor concursului de asistentă financiară va fi publicată pe paginile web: eu4cahul.md și eu4ungheni.md.

Componența nominală a Comisiei de selectare este aprobată de Programul EU4Moldova: Regiuni cheie.

**8. Semnarea contractelor de asistență financiară nerambursabilă și condițiile de procurare a bunurilor**

Beneficiarii selectați în rezultatul concursului vor semna contracte de asistență financiară nerambursabilă cu Programul EU4Moldova: Regiuni cheie.

Aplicanții la apelul de proiecte pentru suport financiar nerambursabil vor primi finanțarea în tranșe la prezentarea documentelor confirmative pentru valorificare tranșei precedente.

Bunurile vor fi achiziționate de către unitate de management a clusterului. Beneficiarul va conlucra cu o organizație de monitorizare și asistență desemnată de Programul EU4Moldova: Regiuni cheie pentru a identifica specificațiile tehnice și cele mai bune oferte pentru bunurile socialitate care va asigura ca toate bunurile să fie procurate în conformitate cu regulile și îndrumările generale de procurări.

La procurarea bunurilor vor fi respectate următoarele condiții:

1. Suportul financiar nerambursabil va fi utilizat pentru achiziționarea imobilizărilor - mijloace fixe, precum echipament / utilaj / mobilier, servicii de instalare, programe SOFT, servicii care sunt direct legate cu procesul de implementare a proiectului;
2. Suportul financiar nerambursabil va fi utilizat pentru achiziționarea de mijloace fixe noi;
3. Suportul financiar nerambursabil nu va putea fi utilizat pentru achiziționarea de mijloace circulante (materii prime, materiale consumabile, mărfuri si alte categorii de stocuri);
4. Bunurile (echipamentul/utilajul) vor putea fi achiziționate atât din țară, cât și de peste hotare;
5. Bunurile (echipamentul/utilajul) procurate din asistență financiară nerambursabilă vor avea scutirea de TVA cu drept de deducere;
6. Cheltuielile de transport și asigurări în timpul transportării se includ în valoarea bunului finanțat, respectiv vor fi procurate cu scutirea de TVA cu drept de deducere;
7. În cazul în care bunurile vor fi importate, acestea vor fi scutite de TVA, taxe vamale, cu condiția ca Programul EU4Moldova: Regiuni cheie să fie anunțat în prealabil. PNUD va elibera o scrisoare în adresa Serviciului Vamal, care va face referință la contractul de asistență financiară nerambursabilă și valoarea bunurilor cu scutirea de TVA cu drept de deducere;
8. Beneficiarul trebuie să prezinte cel puțin 3 oferte comerciale pentru fiecare bun ce depășește valoarea de 5000 EUR;
9. Pe durata perioadei de monitorizare (până la 24 luni din momentul semnării contractului de finanțare nerambursabilă), beneficiarul va fi verificat de organizația de monitorizare și asistență desemnată de Programul EU4Moldova: Regiuni cheie;
10. Asistența financiară nerambursabilă va fi calculată în Dolari SUA la rata de schimb operațională pentru un US Dolar (USD) conform ratei ONU (<https://treasury.un.org/operationalrates/OperationalRates.php>), în cadrul semnării contractului de asistență financiară nerambursabilă.

**Dispoziții finale**

Nerespectarea prevederilor Ghidului va rezulta în descalificarea aplicantului (după caz).

Programul își rezervă dreptul de a modifica condițiile prezentului Ghid în caz de necesitate pe parcursul desfășurării Concursului. Schimbările parvenite în Ghid vor fi făcute publice în decurs de 3 zile.

**9. CRITERII DE EVALUARE**

**Punctaj acordat conform următoarelor criterii de evaluare:**

| **CRITERII DE EVALUARE** | **Scorul MAXIM** | **Scorul acordat** |
| --- | --- | --- |
| 1. **Relevanța și oportunitatea proiectului**
 | **25** |  |
| * 1. Propunerea de proiect face parte din lanțurile valorice identificate în cadrul Foilor de parcurs pentru dezvoltarea economică a regiunilor Cahul și respectiv Ungheni
 | 5 |  |
| * 1. Oportunitatea investiției prin contribuția la conformarea cu strategiile sectoriale și strategiile naționale
 | 5 |  |
| * 1. Impactul preconizat asupra grupurilor-țintă / beneficiarilor( ex crește productivitate membrilor, capacitate de desfacere, export)
 | 8 |  |
| * 1. Oportunitatea investiției prin prisma impactul asupra mediului, contribuției la economia circulară, reciclare și retehnologizare a procesului tehnologic pentru reducere utilizării resurselor naturale
 | 7 |  |
| 1. **Coerența și calitatea pregătirii proiectului**
 | **50** |  |
| **2.1. Descrierea investițiilor propuse**Investițiile propuse sunt clar formulate în raport cu problemele enunțate, situația curentă și evoluțiile preconizate (se va evalua informația referitoare la prezentarea situației existente din lanțurile valorice identificate in cadrul Foilor de Parcurs și investițiile propuse) | 10 |  |
| **2.2. Obiectivele proiectului sunt clar formulate, realizabile si direcționate în scopul creșterii veniturilor și reducerea sărăciei in Regiuni prin stipularea dezvoltării economice locale**Obiectivele sunt realizabile, ușor verificabile, și răspund problemelor identificate  | 5 |  |
| **2.3. Cuantificarea rezultatelor așteptate**Rezultatele proiectului sunt prezentate în mod clar prin indicatorii de realizare imediată de (ex. productivitate/rentabilitate, volumul de vânzări inclusiv, export, nr. locurilor noi de muncă, inclusiv pentru femei, tineri, migranți) propuși pentru monitorizarea progresului în implementare  | 10 |  |
| **2.4. Fezabilitate tehnică a proiectului** Soluție tehnica este clară, coerentă, realistă şi fezabilă (cu referire la intervențiile propuse și termenii de realizare) și se bazează pe o analiză de opțiuni fundamentată corect și pe o nevoie corect estimată a investițiilor în termeni de capacități, extinderi şi renovări, îmbunătățiri ale propunerii, în corelare cu evoluția activităților. (oferirea documentelor permisive, documentelor de proiectare necesare pentru utilizare echipamentelor pentru operarea și prestarea serviciilor în activitatea preconizată). | 10 |   |
| **2.5. Descrierea potențialelor riscuri și dificultăți în implementare**Potențialele dificultăți în implementarea proiectului sunt identificate și sunt propuse măsuri de reducere sau eliminare a riscurilor (se va urmări să fie prezentate în mod realist principalele riscuri identificate, precum și măsurile propuse pentru atenuarea acestora) | 5 |  |
| **2.6. Propunerea de buget**Propunerea de buget corespunde acțiunilor descrise în planul de dezvoltarea și din cererea de aplicare (se va urmări corelarea liniilor bugetare cu acțiunile proiectului) Bugetul proiectului este separat pe categorii de cheltuieli, transparent şi coerent (se va urmări separarea bugetului pe categorii de cheltuieli, precum și modul de calculare al costurilor eligibile totale) | 10 |  |
| **3. Viabilitatea proiectului (financiară şi administrativă)** | **25** |  |
| **3.1 Solicitantul a identificat acțiunile necesare pentru asigurarea continuității proiectului** (se va analiza acțiunile propuse după finalizarea finanțării din partea Programului) | 10 |  |
| **3.2 Solicitantul a identificat şi estimat corect disponibilitatea resurselor financiare şi umane necesare pentru asigurarea continuității proiectului**Se va urmări daca proiectul este viabil din punct de vedere economic și financiar și are efecte socio-economice pozitive | 5 |  |
| **3.3 Solicitantul prezintă modul în care rezultatele obținute prin proiect vor produce efecte şi după finalizarea acestei etape**(se va urmări prezentarea informațiilor referitoare la funcționarea în viitor a investiției, precum și mecanismele instituționale propuse pe viitor; prezentarea informațiilor referitoare la gestionarea infrastructurii după finalizarea etapei de finanțare din partea Programului, indicatorii de rezultat – creștere vânzărilor, extindere exporturilor, utilizarea optimă a bunurilor, integrare și plasare brandului regiunii, alte beneficii necuantificate prin proiect etc) | 10 |  |
| **TOTAL** | **100** |  |

1. cu excepția inițiativelor care vizează exclusiv fabricarea și/sau comercializarea produselor alcoolice și/sau slab alcoolice [↑](#footnote-ref-2)